Covid-19 India Live News Updates: देश में मिले 10 हजार से ज्यादा नए मरीज, एक्टिव मामलों में हुआ इजाफा
देश में लगातार 49 दिन से कोविड-19 के दैनिक मामले 20 हजार से कम हैं और 152 दिन से 50 हजार से कम दैनिक मामले सामने आ रहे हैं। उपचाराधीन मरीजों की संख्या हालांकि बढ़कर 1,10,133 हो गयी है, जो संक्रमण के कुल मामलों का 0.32 प्रतिशत है।
नई दिल्ली. भारत में एक दिन में कोविड-19 के 10,549 नए मामले सामने आने के बाद देश में संक्रमितों की संख्या बढ़कर 3,45,55,431 हो गई। वहीं, उपचाराधीन मरीजों की संख्या भी बढ़कर 1,10,133 हो गई है। केन्द्रीय स्वास्थ्य मंत्रालय की ओर से शुक्रवार सुबह जारी किए गए आंकड़ों के अनुसार, देश में 488 और लोगों की संक्रमण से मौत के बाद मृतक संख्या बढ़कर 4,67,468 हो गई।देश में लगातार 49 दिन से कोविड-19 के दैनिक मामले 20 हजार से कम हैं और 152 दिन से 50 हजार से कम दैनिक मामले सामने आ रहे हैं। उपचाराधीन मरीजों की संख्या हालांकि बढ़कर 1,10,133 हो गयी है, जो संक्रमण के कुल मामलों का 0.32 प्रतिशत है। पिछले 24 घंटों में कोविड-19 के उपचाराधीन मरीजों की संख्या में 193 की बढ़ोतरी दर्ज की गयी है। मरीजों के ठीक होने की राष्ट्रीय दर 98.33 प्रतिशत है। मंत्रालय के आंकड़ों के अनुसार, देश में पिछले 24 घंटे में जिन 488 लोगों की मौत हुई, उनमें से 384 केरल के और महाराष्ट्र के 50 लोग थे। केरल सरकार ने शुक्रवार को एक प्रेस विज्ञप्ति में बताया कि राज्य में मौत के 384 मामलों में से 56 पिछले कुछ दिनों में सामने आए।वहीं, मौत के 328 मामलों को केन्द्र तथा उच्चतम न्यायालय के नए दिशा-निर्देशों के आधार पर कोविड-19 से मौत के मामलों में जोड़ा गया है। आंकड़ों के अनुसार, देश में संक्रमण से अभी तक 4,67,468 लोगों की मौत हुई है, जिनमें महाराष्ट्र के 1,40,857, केरल के 38,737, कर्नाटक के 38,187, तमिलनाडु के 36,432, दिल्ली के 25,095, उत्तर प्रदेश के 22,909 और पश्चिम बंगाल के 19,430 लोग थे।